
	Образецът на консултационен документ влиза в сила от 01 януари 2021 г.



	КОНСУЛТАЦИОНЕН ДОКУМЕНТ

	1. ОСНОВНА ИНФОРМАЦИЯ ЗА КОНСУЛТАЦИЯТА

	1.1.
	Въведение:
В Наредбата за държавните изисквания за придобиване на висше образование на образователно-квалификационна степен „бакалавър“ в професионално направление „Военно дело“ по специалностите от регулираната професия „Офицер за тактическо ниво на управление“ (обн. ДВ. бр. 68 от 2012 г., изм. ДВ, бр. 9 от 2018 г.) е регламентирано правото на военнослужещите (войници/матроси, сержанти/старшини и офицерски кандидати) да се обучават в задочна форма във висшите военни училища за придобиване на висше образование на образователно-квалификационна степен (ОКС) „бакалавър“ в професионално направление „Военно дело“ по специалностите от регулираната професия „Офицер за тактическо ниво на управление“. По този начин, правата на военнослужещите, които се обучават в задочна форма за придобиване на висше образование на ОКС „бакалавър“ в професионално направление „Военно дело“ се приравняват на правата на курсантите, обучавани в редовна форма във висшите военни училища.
В чл. 98, ал. 2 от ЗОВСРБ е уредено правото на курсантите да не заплащат такси за обучение във висшите военни училища. В този смисъл е необходимо да се регламентира аналогично право и на военнослужещите, които се обучават в задочна форма за придобиване на висше образование на ОКС „бакалавър“ в професионално направление „Военно дело“, като изрично се посочи това в чл. 98, ал. 2 от ЗОВСРБ.
Обучението на военнослужещи за придобиване на висше образование на ОКС „бакалавър“ или „магистър“ по специалности от регулираните професии в професионално направление „Военно дело“ е пряко свързано с процеса на кариерното им развитие във военните формирования/структурите от въоръжените сили. В същото време, обучението по съответните специалности от регулираните професии от професионално направление „Военно дело“ е организирано във военните академии или висшите военни училища, чиито принципал е министъра на отбраната, по смисъла на чл. 26, т. 15 от ЗОВСРБ.
Съгласно чл. 98, ал. 4 от ЗОВСРБ слушателите, курсантите и кадетите не заплащат такси за обучение във военните академии и висшите военни училища. Следвайки философията на посочената разпоредба е целесъобразно да се приложи аналогичен подход спрямо военнослужещите, кандидатстващи във военните академии или висшите военни училища по специалности от професионално направление „Военно дело“. В тази връзка е необходимо да се създаде нова разпоредба към чл. 98 от ЗОВСРБ, в която изрично да урежда правото на военнослужещите да не заплащат такси за кандидатстване за обучение във военните академии и висшите военни училища по специалности от регулираните професии от професионално направление „Военно дело“ за придобиване на висше образование на ОКС „бакалавър“/„магистър“.

	1.2.
	Цели на консултацията:
· да се запознаят заинтересованите страни с предложението, като им бъде предоставена възможност да изразят становищата си;
· предложенията, изпратени от заинтересованите страни ще бъдат разгледани, обсъдени и взети предвид при съставяне на законопроекта;
· анализът и обобщението на становищата, изразени по време на консултациите, ще позволят да бъде извършена по-всеобхватна и пълна оценка на въздействието на проекта на закона.
Съпътстващи цели на консултацията:
· получаване на мнения и становища от заинтересованите страни за обхвата и същността на проекта на закон;
· получаване на предложения за по-ефективно постигане на целите на проекта на закон;
· идентифициране на допълнителни възможности, алтернативни на предложенията;
· оценка на въздействието на проекта на закон.

	1.3.
	Консултационен процес:
[bookmark: _GoBack]Срокът на консултацията е в периода 06.12 до 18.12.2022 г. Консултационният документ е публикуван на Портала за обществени консултации на Министерския съвет. В рамките на консултацията заинтересованите страни могат да изразят своето мнение и да направят своите предложения в контекста на целите на правителствената политика в тази област. Всички заинтересовани страни могат да направят коментари и предложения по следните начини: 
- Портала за обществени консултации: изисква регистрация.


Обратна връзка: 
След приключването на обществената консултация всички предложения ще бъдат обобщени и отразени в таблица към проекта на цялостна предварителна оценка на въздействието, която ще бъде публикувана за обществено обсъждане на Портала за обществени консултации заедно с проекта на закон. В становищата си заинтересованите страни следва да посочат кое заинтересовано лице представляват. Тази информация е необходима, за да може след получаване на становищата и препоръките, да се анализира правилно въздействието на предложението върху съответната група заинтересовани страни.

	1.4.
	Относими документи и нормативни актове:
Закон за отбраната и въоръжените сили на Република България

	2. ОПИСАНИЕ НА ПРЕДЛОЖЕНИЕТО
С предложението се предоставя възможност на военнослужещите, с оглед осигуряване на кариерното им развитие във въоръжените сили, при кандидатстване и обучение във военни академии и висши военни училища по специалности от професионално направление „Военно дело“, да не заплащат свързаните с това такси. 

	3. ВЪПРОСИ ЗА ОБСЪЖДАНЕ
· Смятате ли, че предлаганата промяна е финансово и икономически обоснована?
· Какви ще са последствията от предвижданата промяна?
· Считате ли, че с предлаганата промяна ще се повиши интереса на военнослужещите при кандидатстване и обучение във военните академии и висшите военни училища по специалностите от професионално направление „Военно дело“?

	4. ДОКУМЕНТИ, СЪПЪТСТВАЩИ КОНСУЛТАЦИЯТА
Проект на Закон за изменение и допълнение на Закона за отбраната и въоръжените сили на Република България.
Правилник за прилагане на Закона за отбраната и въоръжените сили на Република България

